**Segítség a segítőknek: idén tizedszer lehet pályázni a Hankook Abroncsadományozási Programjára**

**Idén jubilál a Hankook Tire Magyarország Kft. Abroncsadományozási Programja, aminek keretében a vállalat abroncsokkal támogatja azokat a pályázó szervezeteket, akiknek működéséhez nélkülözhetetlen a gépjárműhasználat. A tavalyi évhez hasonlóan a vállalat idén is kiemelt hangsúlyt helyez a járvány elleni védekezésben valamilyen módon résztvevő szervezetek támogatására. Az országos vagy regionális alapítványok és egyesületek pályázatait a** [**www.hankookadomany.hu**](http://www.hankookadomany.hu) **oldalon várják 2021. június 25-ig.**

***Rácalmás, 2021. május 17.*** – A Hankook Tire Magyarország Kft. immár tíz éve járul hozzá Abroncsadományozási Programjával a társadalom számára fontos tevékenységet végző országos és/vagy helyi hatáskörű szervezetek zökkenőmentes működéséhez, biztosítva számukra a veszélytelen közúti közlekedést. Ennek keretében a vállalat külön figyelmet fordít az olyan kisebb alapítványok és egyesületek megsegítésére, amelyek méretükből fakadóan más módon ritkán és csak nagy erőfeszítések árán juthatnának támogatáshoz.

A Hankook Értékteremtő Program szerves részeként 2012-ben életre hívott kezdeményezés azért jött létre, hogy a különböző szektorokban fáradhatatlanul tevékenykedő civil egyesületek és a mindennapok hősei, a tűzoltók, a mentők és polgárőr egyesületek biztonságosabban láthassák el feladatukat, akár betegek, idősek, rászorulók vagy nagycsaládosok megsegítésének, akár a környezet védelmének szentelték életüket. A programnak köszönhetően tíz év alatt több mint 20 000 db prémium minőségű Hankook abroncs állt a jó ügyek szolgálatába, összesen 1056 kisebb, és 3 nagyobb (Országos Mentőszolgálat, Magyar Vöröskereszt, BM Országos Katasztrófavédelmi Főigazgatóság) szervezet égisze alatt.

A hazánkban egyedülálló program során a Hankook tavaly 1366 db abroncsot adományozott, amivel összesen 182 regionális és három országos szervezet mobilitásához járult hozzá. A pandémia hatására kialakult rendhagyó körülményekre való tekintettel a vállalat a kiemelt fontosságú feladatot ellátó intézmények soron kívüli támogatásával bővítette ki programját. Az Országos Mentőszolgálat és a Magyar Vöröskereszt munkáját egyenként 200, a BM Országos Katasztrófavédelmi Főigazgatóságét pedig 100 darab abronccsal tette gördülékenyebbé.

Az adományozási program idén is megnyílik a szervezetek előtt, 2021. május 17-től várják a pályázatokat egészen június 25-ig a [www.hankookadomany.hu](http://www.hankookadomany.hu) oldalon, ahol a pályázók kiválaszthatják a számukra ideális abroncsokat, és az eredményekről is értesülhetnek.

###

**A Hankook Tire vállalatról**

A Hankook Tire világszerte innovatív, díjnyertes, kiváló minőségű radiál abroncsokat gyárt személygépkocsik, terepjárók, SUV-ok, könnyű tehergépkocsik, teherautók és buszok, valamint a motorsport számára (mind a pályás versenyeken, mind pedig ralin résztvevő csapatoknak).

A Hankook Tire több mint 180 országba szállítja termékeit, és világszinten hozzávetőlegesen 20.000 alkalmazottat foglalkoztat. A világ számos vezető autógyártója első gyári felszerelésként is a Hankook Tire abroncsait választja.

A vállalat mindent megtesz azért, hogy a legmagasabb szinten elégítse ki a vásárlói igényeket a termékek minősége, a technológiai kiválóság és a vezetési élmény területén. Ennek érdekében a Hankook folyamatosan befektet öt kutatás-fejlesztési központjába és nyolc gyártási egységébe. A Hannoveri Technológiai Központban az európai piac igényeire szabva fejlesztik az abroncsokat, különös tekintettel az európai prémium autógyártók első szerelésű abroncsaira.

A Hankook Tire európai központja Neu-Isenburgban található, Frankfurt am Main közelében. A vállalatnak Ausztriában, Csehországban, Franciaországban, Hollandiában, Lengyelországban, Magyarországon, Nagy-Britanniában, Németországban, Olaszországban, Oroszországban, Spanyolországban, Svédországban, Szerbiában, Törökországban és Ukrajnában vannak képviseletei. A további európai országokban a cég termékeit regionális nagykereskedők terítik. A vállalat globális bevételének kb. 34 százalékát az európai piacokon és a FÁK országaiban realizált értékesítések adják. A Hankook Tire 2016 óta szerepel a világszinten elismert Dow Jones Fenntarthatósági Indexben (DJSI World).

A Hankook Magyarországot választotta európai gyárának helyszínéül. A 885 millió eurós befektetésből a Dunaújváros melletti Rácalmáson a világ egyik legkorszerűbb abroncsgyára épült. A gyár 2007 júniusában kezdte meg működését és azóta is folyamatosan fejlődik, bővül. A cég jelenleg mintegy 3000 alkalmazottat foglalkoztat, és személygépkocsik, SUV-ok és könnyű tehergépkocsik számára gyárt gumiabroncsokat. A harmadik beruházási ütem 2015 tavaszán fejeződött be, ezzel a magyar gyár éves gyártókapacitása 19 millióra nőtt. A rácalmási gyárban készült termékek az európai piacot szolgálják ki, és megfelelnek a vezető autógyártók előírásainak és igényeinek is. A Hankook Tire Magyarország Kft. rendelkezik az IATF 16949:2016. minőségi, ISO 14001:2015. környezetvédelmi, ISO 22301 üzletmenet-folytonossági és az ISO 45001:2018. munkahelyi egészségvédelmi és biztonsági tanúsítványokkal.

További információ: [www.hankooktire-mediacenter.com](http://www.hankooktire-mediacenter.com) és [www.hankooktire.com](http://www.hankooktire.com)

|  |  |  |  |
| --- | --- | --- | --- |
| **Kapcsolat:**  **Hankook Tire Magyarország Kft. | Kommunikációs Osztály | 2459 Rácalmás, Hankook tér 1.** | | | |
| **Roy Katalin**  kommunikációs vezető  [roykatalin@hankookn.com](mailto:roykatalin@hankookn.com) | **Pacsirszky Attila**  kommunikációs szakértő  [pacsirszky@hankookn.com](mailto:pacsirszky@hankookn.com)  +36-25/556091 | **Vercz Vivien**  kommunikációs munkatárs  [vercz.vivien@hankookn.com](mailto:vercz.vivien@hankookn.com)  +36-25/556009 | **Tóth Alexandra**  kommunikációs szakértő  [alexandra.toth@hankookn.com](mailto:alexandra.toth@hankookn.com)  +36-25/556096 |